На основу члана 56. Статута Града Ниша (''Службени лист Града Ниша'', број 88/2008, 143/2016 и 18/2019) и члана 116. и 117. Пословника Скупштине Града Ниша (''Службени лист Града Ниша'', број 6/2017-пречишћен текст),

 Градско веће Града Ниша, на седници одржаној 28.11.2020. године, подноси

**АМАНДМАН 1**

**НА ПРЕДЛОГ ОДЛУКЕ О МРЕЖИ ЈАВНИХ**

**ОСНОВНИХ ШКОЛА НА ТЕРИТОРИЈИ ГРАДА НИША**

 I У Предлогу Одлуке о мрежи јавних основних школа на територији Града Ниша утврђеном Решењем Градског већа Града Ниша, број 955-8/2020-03 од 25.11.2020. године, у члану 3. став 2 мења се и гласи : „ Основно образовање и васпитање на територији Града Ниша остварује се у 32 основне матичне школе и 49 издвојених одељења за образовање ученика узраста од првог до четвртог, односно осмог разреда“.

 II Овај амандман постаје саставни део Предлога Одлуке о мрежи јавних основних школа на територији Града Ниша.

**О б р а з л о ж е њ е**

 Градско веће Града Ниша на 19. седници утврдило је Предлог одлуке о мрежи јавних основних школа на територији Града Ниша Решењем број 955-8/2020-03 од 25.11.2020. године.

 У складу са интенцијама да се настава у јавним основним школама одвија у једносменској настави, што представља виши стандард у области основног образовања, Основна школа „Бранко Радичевић“ Габровац и Основна школа „Јован Јовановић Змај“ Малча организовале су одвијање наставе у једној смени, тако да је целисходно да ове две школе буду матичне школе. Самим тим, повећава се број матичних школа са 30 на 32 јавне основне школе и смањује се број издвојених одељења са 51 на 49.

Предложени амандман, у складу са чланом 117. Пословника Скупштине Града Ниша постаје саставни део Предлога одлуке о мрежи јавних основних школа на територији Града Ниша.

Имајући у виду наведено, образложење Одлуке усклађује се са амандманом.

Број: 988-1/2020-03

У Нишу, 28.11.2020. године

**ГРАДСКО ВЕЋЕ ГРАДА НИША**

**ПРЕДСЕДНИЦА**

**Драгана Сотировски**